वन्यजन्तुलाई पानीको व्यवस्था
सर्लाहीको बाँके जङ्गल क्षेत्रमा वन्यजन्तुलाई पानी पिउन सहज होस् भनी ठाउँ–ठाउँमा पानी भरिएको ड्रम राखिएको छ । ‘वनस्पती जोगाऔँ, वन्यजन्तुको संरक्षण गरौँ’ मूल नाराका साथ ईश्वरपुर सचेत नागरिकको तर्फबाट फूलजोर चोकदेखि बाँके चोकसम्मको जङ्गलमा वन्यजन्तुका लागि पानी पिउने व्यवस्था मिलाइएको हो ।
जनार्जन खत्रीसर्लाही, वैशाख १ गते । सर्लाहीको बाँके जङ्गल क्षेत्रमा वन्यजन्तुलाई पानी पिउन सहज होस् भनी ठाउँ–ठाउँमा पानी भरिएको ड्रम राखिएको छ । ‘वनस्पति जोगाऔँ, वन्यजन्तुको संरक्षण गरौँ’ मूल नाराका साथ ईश्वरपुर सचेत नागरिकको तर्फबाट फूलजोर चोकदेखि बाँके चोकसम्मको जङ्गलमा वन्यजन्तुका लागि पानी पिउने व्यवस्था मिलाइएको हो ।अभियानको नेतृत्व गर्नुभएका नेपाली कांग्रेस सर्लाही क्षेत्र १ का पूर्व क्षेत्रीय सभापति प्रमोद बरालले पछिल्लो समय मानिस विकसित भएपछि वनस्पति र जनावरलाई बेवास्ता गरिरहेको अवस्थामा यी दुवैलाई संरक्षण गर्ने उद्देश्यसहित वन्यजन्तुलाई पानी पिउने प्रबन्ध मिलाइएको जानकारी दिनुभयो । बरालले फूलजोरदेखि बाँकेसम्म राजमार्गको छेउमा ड्रमभित्र पानी राखेर जङ्गली जनावरलाई पानी पिउने व्यवस्था मिलाएको बताउनुभयो । वनभित्र पानीको स्रोत नहुँदा जीवजन्तु पानीको खोजीमा मानव बस्तीतर्फ पसिरहेको अवस्थामा स्थानीय तह, डिभिजन वन कार्यालय र सागरनाथ वन विकास परियोजनालाई वनभित्रै पानीको स्रोत व्यवस्थापन गर्न ध्यानाकर्षण गराउने उद्देश्यसहित अभियान सञ्चालन गरेको बरालले बताउनुभयो ।  नयाँ वर्ष २०८० को शुभ अवसरमा शुक्रबार बिहान पूर्वमन्त्री शम्भुलाल श्रेष्ठको प्रमुख आतिथ्यतामा फूलजोरदेखि बाँकेसम्मको जङ्गल क्षेत्रको विभिन्न ठाउँमा आधा काटिएको ड्रम राखेर पानी भरेर राखिएको छ । बाँके जङ्गलक्षेत्र वन्यजन्तुको बढी ओहोरदोहोर र वासस्थान हुने जङ्गलमा पर्छ । 